Հայաստանի նախագահական ընտրություններ (2022)

Հայաստանի նախագահական արտահերթ ընտրությունները տեղի են ունեցել 2022 թվականի մարտի 3-ին` այն բանից հետո, երբ Հայաստանի 4-րդ նախագահ Արմեն Սարգսյանը 2022 թվականի հունվարի 23-ին հրաժարական տվեց։

## Ընտրության կարգ
Համաձայն սահմանադրության 124-րդ հոդվածի՝ նախագահը ընտրվում է յոթ տարի ժամկետով, պետք է լինի անկուսակցական։ Նախագահական ընտրությունները ի սկզբանե նախատեսված էին 2025 թվականի գարնանը։

Հանրապետության Նախագահն ընտրվում է Ազգային ժողովի կողմից՝ յոթ տարի ժամկետով։ Հանրապետության նախագահի թեկնածու առաջադրելու իրավունք ունի պատգամավորների ընդհանուր թվի առնվազն մեկ քառորդը։ Սա նշանակում է, որ առնվազն 27 պատգամավոր պետք է աջակցեն թեկնածուին, որպեսզի նրան պաշտոնապես առաջադրեն: Հետևաբար, լայն համաձայնության դեպքում թեկնածուն կարող է մասնակցել առանց մրցակիցների, քանի որ Ազգային ժողովում 27-ից պակաս անդամ ունեցող փոքրամասնությունների կուսակցությունները չեն կարող առաջադրել թեկնածու:

Առաջին փուլում Հանրապետության նախագահ է ընտրվում այն թեկնածուն, որը ստացել է պատգամավորների ընդհանուր թվի ձայների առնվազն երեք քառորդը։ Եթե առաջին փուլում Հանրապետության նախագահ չի ընտրվում, ապա անցկացվում է ընտրության երկրորդ փուլ, որին կարող են մասնակցել առաջին փուլին մասնակցած բոլոր թեկնածուները։ Երկրորդ փուլում Հանրապետության նախագահ է ընտրվում այն թեկնածուն, որը ստացել է պատգամավորների ընդհանուր թվի ձայների առնվազն երեք հինգերորդը։ Եթե երկրորդ փուլում ևս Հանրապետության նախագահ չի ընտրվում, ապա անցկացվում է ընտրության երրորդ փուլ, որին կարող են մասնակցել երկրորդ փուլում առավել ձայներ ստացած երկու թեկնածուները։ Երրորդ փուլում Հանրապետության նախագահ է ընտրվում այն թեկնածուն, որը ստանում է պատգամավորների ընդհանուր թվի ձայների մեծամասնությունը։ Եթե երրորդ փուլում էլ Հանրապետության նախագահ չի ընտրվում, ապա տասնօրյա ժամկետում անցկացվում է Հանրապետության նախագահի նոր ընտրություն

## Հանրապետության Նախագահի թեկնածուներին առաջադրվող պահանջները
Սահմանադրության փոփոխությունների համաձայն, Հանրապետության նախագահ կարող է ընտրվել քառասուն տարին լրացած, վերջին վեց տարում միայն Հայաստանի Հանրապետության քաղաքացի հանդիսացող, վերջին վեց տարում Հայաստանի Հանրապետությունում մշտապես բնակվող, ընտրական իրավունք ունեցող և հայերենին տիրապետող յուրաքանչյուր ոք։

Նույն անձը Հանրապետության նախագահ կարող է ընտրվել միայն մեկ անգամ։

## Թեկնածուներ
Իշխող Քաղաքացիական պայմանագիր կուսակցությունը (71 մանդատ) և հիմնական ընդդիմադիր Հայաստան դաշինքը (29 մանդատ) բավարարել են 27 մանդատ ունեցող թեկնածու առաջադրելու պահանջը: Սակայն ընդդիմադիր Պատիվ ունեմ դաշինքը ունի միայն 6 մանդատ և չի կարողացել ինքնուրույն թեկնածու առաջադրել:

### Ընդդիմության բոյկոտ
Ազգային ժողովի Հայաստան ու Պատիվ ունեմ դաշինքները հայտարարել են, որ որոշել են «չմասնակցել նախագահական ընտրություններին որևէ կերպ»: Ընդդիմադիր դաշինքները համատեղ հայտարարությամբ նշել են. «Հայաստանի Սահմանադրությունը պահանջում է, որ Հանրապետության նախագահը լինի անաչառ, ղեկավարվի ազգային շահերով: Չնայած որ նախագահի ինստիտուտը պետք է հանդես գա որպես հասարակությունը միավորող իսկապես չեզոք ինստիտուտ, գործող իշխանությունը որոշել է առաջադրել և ընտրել նախագահի միայն իշխող ուժի ներկայացուցչին»։

## Արդյունքներ

## Տես նաև
* Հայաստանի Սահմանադրություն
* Հայաստանի Կառավարություն
* Հայաստանի պետական կառավարման համակարգ
* Ընտրություններ Հայաստանում

## Ծանոթագրություններ

Կատեգորիա:2022 Հայաստանում
Կատեգորիա:ՀՀ նախագահի ընտրություններ